คลังมั่นใจรายได้ล้นตุ่มสวนทางเศรษฐกิจหัวทิ่ม
คลังยิ้มแฉ่งรายได้ล้นถังสวนทางเศรษฐกิจทรุด
22 พ.ค. 2556

คลังยิ้มแฉ่งรายได้ล้นถังสวนทางเศรษฐกิจทรุด
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า ผลการจัดเก็บรายได้ของรัฐบาลปีงบประมาณ 2556ยังได้ตามเป้าที่วางไว้ 2.1 ล้านล้านบาทแม้การขยายตัวเศรษฐกิจจะเติบโตได้น้อยกว่าเป้าหมาย ซึ่งเป็นผลมาจากค่าเงินบาทที่แข็งค่าขึ้นมาจนส่งผลกระทบต่อการจัดเก็บรายได้ภาคการส่งออกสินค้าการเกษตร และทำให้รายได้ของเกษตรกรลดน้อยลง
นายอารีพงศ์ ยอมรับว่า การขยายตัวเศรษฐกิจที่ลดลงจากค่าเงินบาทที่แข็งค่าขึ้น ทำให้มีผลกระทบต่อการจัดเก็บรายได้ของกรมศุลกากรลดลง อย่างไรก็ตาม กรมศุลกากรยังเก็บรายได้1 แสนล้านบาทต่อปี ขณะที่การเก็บรายได้ของกรมสรรพสามิตได้สูงกว่าเป้าจำนวนมากจากโครงการรถยนต์คันแรก เป็นส่วนสำคัญที่ทำให้การจัดเก็บรายได้ของรัฐบาลในปีงบประมาณนี้เป็นไปตามประมาณการ
ด้านการจัดเก็บรายได้จากกรมสรรพากรได้รับผลกระทบในการลดภาษีนิติบุคคลจาก 30% ให้เหลือ 20% และยังมีการขยายฐานภาษีได้น้อย จึงให้กรมสรรพากรจัดตั้งทีมเฉพาะกิจติดตามการเก็บภาษีในจังหวัดที่มีธุรกิจขนาดใหญ่ โดยเฉพาะในจังหวัดที่เป็นแหล่งท่องเที่ยว
นายอารีพงศ์ กล่าวว่า สำหรับการจัดเก็บรายได้ปีงบประมาณ 2557เพิ่มขึ้นจากปี 2556 จำนวน 1.7 แสนล้านบาท เชื่อว่าจะทำได้ตามเป้าเพราะเศรษฐกิจยังขยายตัวได้ การบริโภคยังมีแรงขับเคลื่อนเศรษฐกิจ แม้ส่งออกจะมีปัญหา
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.)กล่าวว่า จะปรับลดประมาณการเศรษฐกิจที่ตั้งเป้าไว้ 5.3% เนื่องจากผลเศรษฐกิจไตรมาสแรกขยายตัวได้เพียง 5.3% จากที่ สศค.ประมาณการไว้ 6%ซึ่งทำให้ในไตรมาส 34 จะมีปัญหาเพิ่มขึ้น